Rozhodnutie Komisie
z 20. marca 1997,
ktoré určuje podmienky pre poskytovanie informácií členskými štátmi Komisii v rámci systému vlastných zdrojov spoločenstva
(97/245/ES, Euratom)
KOMISIA EURÓPSKEHO SPOLOČENSTVA,
so zreteľom na Zmluvu o založení Európskeho spoločenstva,
so zreteľom na rozhodnutie Rady 94/728/ES, Euratom z 31. októbra 1994 o systéme vlastných zdrojov Európskych spoločenstiev [1], najmä na jeho článok 8 ods. 2,
so zreteľom na nariadenie Rady (EHS, Euratom) č. 1552/89 z 29. mája 1989, ktorým sa vykonáva rozhodnutie 88/376/EHS, Euratom o systéme vlastných zdrojov spoločenstiev [2], naposledy zmenené a doplnené nariadením (Euratom, ES) č. 1355/96 [3], najmä na jeho články 6 a 17,
po porade s Poradným výborom pre vlastné zdroje,
keďže v nariadení (Euratom, ES) č. 1355/96 Rada prijala ustanovenia na zlepšenie niektorých podmienok, podľa ktorých majú členské štáty informovať Komisiu o opatreniach prijatých na spätné získanie vlastných zdrojov, najmä v prípade podvodov a nezrovnalostí;
keďže tieto zlepšenia sa týkajú predovšetkým zostavovania mesačných a štvrťročných výpisov z účtov vlastných zdrojov, opisu už zistených podvodov a nezrovnalostí súvisiacich s nárokmi prevyšujúcimi čiastku 10000 ECU a obsahu ročnej správy;
keďže podrobnosti o týchto vykazovacích postupoch musí Komisia stanoviť po porade s Poradným výborom pre vlastné zdroje;
keďže členské štáty musia dostať primeranú lehotu na uplatnenie vykazovacích postupov,
PRIJALA TOTO ROZHODNUTIE:
Článok 1
1. Členské štáty používajú modely uvedené v prílohách I, II a III pri príprave mesačných a štvrťročných výpisov zo svojich účtov vlastných zdrojov, o ktorých hovorí článok 6 ods. 3 písm. a) a ods. 3 písm.b) nariadenia (EHS, Euratom) č. 1552/89.
2. Prvé výpisy, ktoré sa pripravia pomocou modelov uvedených v odseku 1, budú výpisy za apríl 1997 pre mesačný výpis a za druhý štvrťrok 1997 pre štvrťročný výpis.
Článok 2
1. Členské štáty používajú vzorové formuláre pre podvody a aktualizovaný formulár v prílohách IV a V pre opisy prípadov podvodov a nezrovnalostí zistených v súvislosti snárokmi nad 10000 ECU a podrobností o riešení prípadov podvodov a nezrovnalostí, ktoré už boli oznámené Komisii, ak vymáhanie, zrušenie alebo nevymáhanie neboli uvedené skôr, v súlade s článkom 6 ods. 4 nariadenia (EHS, Euratom) č. 1552/89.
2. Prvé formuláre o podvodoch a aktualizované formuláre, ktoré sa pripravia pomocou vzorov uvedených v odseku 1, sa odošlú v apríli 1997.
Článok 3
1. Vzor v prílohe VI sa použije pri príprave ročnej správy o najdôležitejších problémoch vyplývajúcich z uplatňovania nariadenia (EHS, Euratom) č. 1552/89, ako je uvedené v článku 17 ods. 3 uvedeného nariadenia.
2. Prvá správa, ktorú treba pripraviť pomocou vzoru uvedeného v odseku 1, sa odošle 30. apríla 1997.
Článok 4
Členské štáty do 31. marca 1997 informujú Komisiu o ministerstvách alebo orgánoch zodpovedných za prípravu výpisov, formulárov a správ, na ktoré sa vzťahuje toto rozhodnutie.
Článok 5
Toto rozhodnutie je adresované členským štátom.
V Bruseli 20. marca 1997